Απόφαση της Επιτροπής

της 16ης Οκτωβρίου 2000

για καθορισμό των υγειονομικών όρων και των όρων κτηνιατρικής πιστοποίησης για εισαγωγή πτηνών άλλων πλην των πουλερικών και για καθορισμό των συνθηκών της περιόδου απομόνωσης (καραντίνας)

[κοινοποιηθείσα υπό τον αριθμό Ε(2000) 3012]

(Κείμενο που παρουσιάζει ενδιαφέρον για τον ΕΟΧ)

(2000/666/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ(1), όπως τροποποιήθηκε τελευταία από την απόφαση 95/176/ΕΚ της Επιτροπής(2), και ιδίως το άρθρο 17 παράγραφος 2 στοιχείο β) και παράγραφος 3 και το άρθρο 18 παράγραφος 1 πρώτη και τέταρτη περίπτωση,

Εκτιμώντας τα ακόλουθα:

(1) Πρέπει να καθοριστούν οι όροι υγείας των ζώων και οι απαιτήσεις πιστοποίησης για τις εισαγωγές πτηνών άλλων πλην των πουλερικών από ορισμένες τρίτες χώρες.

(2) Μετά την είσοδό τους στο κοινοτικό έδαφος τα πτηνά πλην των πουλερικών πρέπει να τίθενται σε απομόνωση (καραντίνα), σύμφωνα με το άρθρο 7 παράγραφος Α στοιχείο 1 σημείο γ) της οδηγίας 92/65/ΕΟΚ, σε εγκαταστάσεις ή κέντρα απομόνωσης στην Κοινότητα πριν διατεθούν στην αγορά. Πρέπει επίσης να θεσπισθούν ειδικοί όροι για την έγκριση των εγκαταστάσεων ή των κέντρων απομόνωσης για τα πτηνά.

(3) Θετικά αποτελέσματα για τη γρίπη ή την ψευδοπανώλη των πτηνών ή η επιβεβαίωση των νόσων αυτών για τα πτηνά που βρίσκονται σε απομόνωση ή για τα κοτόπουλα-δείκτες, δεν θα αναγγέλλονται ως εκδήλωση της νόσου στα πλαίσια της οδηγίας 82/894/ΕΟΚ του Συμβουλίου σχετικά με την κοινοποίηση των ασθενειών των ζώων μέσα στην Κοινότητα(3), αλλά ωστόσο πρέπει να γνωστοποιούνται στην Επιτροπή.

(4) Οι υποψήφιες για τη διενέργεια εισαγωγών προς την Κοινότητα χώρες, οφείλουν να είναι μέλη του Διεθνούς Οργανισμού Επιζωοτιών (ΟΙΕ) και οφείλουν επίσης να συμμορφώνονται προς τους γενικούς όρους του τμήματος του σχετικού με την κτηνιατρική δεοντολογία και την πιστοποίηση για τη διενέργεια διεθνών συναλλαγών.

(5) Τα οριζόμενα στην παρούσα απόφαση μέτρα ακολούθησαν τη διαδικασία δήλωσης που προβλέπεται στη συμφωνία για την εφαρμογή των υγειονομικών και φυτοϋγειονομικών μέτρων (Agreement SPS) η οποία καταρτίστηκε στο πλαίσιο του Παγκόσμιου Οργανισμού Εμπορίου (ΠΟΕ).

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τους σκοπούς της παρούσας απόφασης ισχύουν οι ορισμοί της οδηγίας 92/40/ΕΟΚ του Συμβουλίου(4) για την γρίπη των πτηνών και η οδηγία 92/66/ΕΟΚ του Συμβουλίου(5) για την ψευδοπανώλη των πτηνών.

Επιπλέον:

- ως "εγκατάσταση απομόνωσης": νοείται οίκημα χωριστό από εκμετάλλευση εκτροφής πουλερικών ή άλλη εκμετάλλευση εκτροφής πτηνών, και σε αρκετή απόσταση, εάν ληφθούν υπόψη τα επιδημιολογικά δεδομένα της γρίπης και της ψευδοπανώλους των πτηνών όσον αφορά την από αέρος μετάδοσή τους, στο οποίο οίκημα πραγματοποιείται η απομόνωση των εισαχθέντων πτηνών με το σύστημα "all in all out" (όλα εισέρχονται και εξέρχονται ταυτόχρονα)·

- ως "κέντρο απομόνωσης": νοείται οίκημα που περιλαμβάνει αριθμό μονάδων λειτουργικώς και φυσικώς διαχωρισμένων η μία από την άλλη, και στο οποίο κάθε μονάδα περιλαμβάνει μόνο πτηνά από την ίδια αποστολή, υπό το ίδιο υγειονομικό καθεστώς, τα οποία συνεπώς αποτελούν μία επιδημιολογική μονάδα· μέσα σε κάθε μονάδα του κέντρου γίνεται η απομόνωση των εισαχθέντων πτηνών με το σύστημα "all in all out"· επίσης, το κέντρο απομόνωσης ευρίσκεται χωριστά από εκμεταλλεύσεις πουλερικών ή άλλων πτηνών και σε ικανή απόσταση, λαμβανομένων υπόψη των επιδημιολογικών δεδομένων της γρίπης και της ψευδοπανώλους των πτηνών, όσον αφορά την από αέρος μετάδοσή τους·

- ως "πτηνά": νοούνται τα ζώα του είδους αυτού που δεν καλύπτονται από το άρθρο 2 παράγραφος 1 της οδηγίας 90/539/ΕΟΚ του Συμβουλίου(6)· εξαιρούνται τα αναφερόμενα στο άρθρο 1 παράγραφος 3 (σχετικά με ζώα συντροφιάς που συνοδεύουν τον κύριό τους) και στο άρθρο 19 της οδηγίας 92/65/ΕΟΚ (σχετικά με τα ζώα που προορίζονται για ζωολογικούς κήπους, τσίρκα, λούνα παρκ και εργαστήρια πειραμάτων)·

- ως "κοτόπουλα-δείκτες": νοούνται τα πουλερικά τα οποία χρησιμοποιούνται για σκοπούς διάγνωσης κατά τη διάρκεια της περιόδου απομόνωσης.

Η παρούσα απόφαση δεν εφαρμόζεται στα πτηνά τα οποία συλλαμβάνονται απευθείας από την άγρια πανίδα για προγράμματα διατήρησης που έχουν εγκριθεί από την αρμόδια αρχή στο κράτος μέλος προορισμού.

Άρθρο 2

Τα κράτη μέλη επιτρέπουν την εισαγωγή πτηνών από χώρες που αναφέρονται στο παράρτημα Δ της παρούσας απόφασης μόνον εάν:

1. προέρχονται από εκμεταλλεύσεις αναγνωρισμένες από την αρμόδια αρχή της χώρας εξαγωγής·

2. συνοδεύονται από υγειονομικό πιστοποιητικό όπως αυτό ορίζεται στο παράρτημα Α·

3. μεταφέρονται σε κλωβούς ή δικτυωτά κιβώτια τα οποία φέρουν ατομικό αριθμό ταυτοποίησης ο οποίος πρέπει να αντιστοιχεί στον αριθμό ταυτοποίησης που αναφέρεται στο υγειονομικό πιστοποιητικό·

4. ο εισαγωγέας μπορεί να αποδείξει στο συνοριακό σταθμό ελέγχου ότι εγκεκριμένη εγκατάσταση ή κέντρο καραντίνας θα αποδεχτεί τα πτηνά. Η γραπτή απόδειξη πρέπει να περιλαμβάνει το όνομα και την διεύθυνση της εγκεκριμένης εγκατάστασης και πρέπει να έχει εκδοθεί από υπάλληλο της αρμόδιας αρχής.

Άρθρο 3

1. Τα πτηνά μεταφέρονται απευθείας από το συνοριακό σταθμό ελέγχου σε εγκεκριμένη εγκατάσταση ή κέντρο απομόνωσης σε κλωβούς ή δικτυωτά κιβώτια με την επιφύλαξη της οδηγίας 91/628/ΕΟΚ του Συμβουλίου(7).

2. Μετά από τον έλεγχο των πτηνών οι κλωβοί ή τα δικτυωτά κιβώτια ή το όχημα μεταφοράς πρέπει να σφραγιστούν από τον αρμόδιο υπάλληλο του συνοριακού σταθμού ελέγχου κατά τρόπο ώστε να αποφεύγεται οποιαδήποτε δυνατότητα αντικατάστασης του περιεχομένου κατά τη διάρκεια της μεταφοράς προς την εγκατάσταση ή το κέντρο απομόνωσης.

3. Τα πτηνά πρέπει να διατηρούνται σε απομόνωση σε εγκεκριμένη εγκατάσταση ή κέντρο απομόνωσης επί 30 ημέρες τουλάχιστον.

4. Το κέντρο ή εγκατάσταση απομόνωσης για τα εισαγόμενα πτηνά πρέπει να έχει εγκριθεί από την αρμόδια αρχή σύμφωνα με τους όρους που καθορίζονται στο παράρτημα Β.

5. Τουλάχιστον στην αρχή ή στο τέλος της απομόνωσης κάθε αποστολής ο επίσημος κτηνίατρος επιθεωρεί τις διαδικασίες απομόνωσης συμπεριλαμβανομένης της εξέτασης των στοιχείων θνησιμότητας και κλινικής εξέτασης των πτηνών κάθε μονάδας του κέντρου απομόνωσης ή της εγκατάστασης απομόνωσης. Ο επίσημος κτηνίατρος ή ο εγκεκριμένος κτηνίατρος πρέπει να πραγματοποιεί επιθεωρήσεις πιο συχνά εάν το απαιτεί ο κατάσταση της νόσου.

Άρθρο 4

1. Αφού τα πτηνά τεθούν σε απομόνωση, πρέπει να διενεργούνται η δειγματοληψία και οι δοκιμασίες στα πτηνά ή/και στα κοτόπουλα-δείκτες όπως ορίζεται στο παράρτημα Γ.

2. Εφόσον χρησιμοποιούνται κοτόπουλα-δείκτες, αυτά πρέπει να χρησιμοποιούνται μία μόνο φορά, να μην έχουν εμβολιασθεί, να έχουν αποδειχθεί οροαρνητικά για την ψευδοπανώλη και τη γρίπη των πτηνών τουλάχιστον 7 ημέρες και το πολύ 14 ημέρες πριν από την έναρξη της περιόδου απομόνωσης, να είναι ηλικίας τριών εβδομάδων τουλάχιστον, να έχουν τοποθετηθεί στη μονάδα απομόνωσης πριν από την άφιξη των πτηνών, να φέρουν στο πόδι κρίκο αναγνώρισης για την ταυτοποίησή τους ή να ταυτοποιούνται με άλλα στοιχεία τα οποία δεν μπορούν να απαλειφθούν, και να έχουν τοποθετηθεί στη μονάδα απομόνωσης όσο το δυνατόν πλησιέστερα στα πτηνά, κατά τρόπο που να εξασφαλίζεται η επαφή μεταξύ των κοτόπουλων-δεικτών και των απεκκρίσεων των πτηνών που ευρίσκονται σε απομόνωση. Στην εγκατάσταση απομόνωσης ή σε κάθε μονάδα του κέντρου απομόνωσης πρέπει να χρησιμοποιούνται τέσσερα τουλάχιστον κοτόπουλα-δείκτες.

3. Εάν, κατά την περίοδο απομόνωσης που προβλέπεται στο άρθρο 3, υπάρξει υποψία ότι ένα ή περισσότερα πτηνά έχουν μολυνθεί από τη γρίπη ή την ψευδοπανώλη των πτηνών πρέπει να λαμβάνονται δείγματα για ιολογική εξέταση, όπως ορίζεται στο παράρτημα Γ σημείο 2, από πτηνά στην εγκατάσταση ή στην ύποπτη μονάδα, και να αναλύονται αναλόγως.

4. Εάν κατά την περίοδο απομόνωσης, όπως προβλέπεται στο άρθρο 3, διαπιστωθεί ότι ένα ή περισσότερα πτηνά ή τα κοτόπουλα-δείκτες έχουν μολυνθεί από τη γρίπη ή την ψευδοπανώλη των πτηνών ισχύουν οι εξής κανόνες:

α) όλα τα πτηνά της μολυνθείσας εγκατάστασης ή μονάδας πρέπει να θανατωθούν και να καταστραφούν·

β) η μολυνθείσα εγκατάσταση ή μονάδα απομόνωσης πρέπει να καθαριστεί και να απολυμανθεί·

γ) στην περίπτωση των κέντρων απομόνωσης, τουλάχιστον 21 ημέρες μετά τον τελικό καθαρισμό και την απολύμανση πρέπει να λαμβάνονται δείγματα για ορολογική εξέταση από κοτόπουλα-δείκτες στις άλλες μονάδες· ή

δ) στην περίπτωση των κέντρων απομόνωσης, όσου δεν χρησιμοποιούνται κοτόπουλα-δείκτες, κατά τη διάρκεια 7-15 ημερών μετά τον τελικό καθαρισμό και την απολύμανση πρέπει να λαμβάνονται δείγματα για ιολογική εξέταση από πτηνά στις άλλες μονάδες απομόνωσης·

ε) τα πτηνά δεν πρέπει να εγκαταλείψουν το κέντρο απομόνωσης μέχρι να επιβεβαιωθεί ότι τα αποτελέσματα της δειγματοληψίας που αναφέρεται στις προηγούμενες περιπτώσεις είναι αρνητικά·

στ) δεν πρέπει να εισέρχονται πτηνά στην εγκατάσταση ή την μονάδα απομόνωσης που είχαν μολυνθεί προηγουμένως, πριν την παρέλευση 21 ημερών από τον τελικό καθαρισμό και την απολύμανση.

5. Κατά παρέκκλιση από την παράγραφο 4 η αρμόδια αρχή δύναται να αποφασίσει, εφόσον επιβεβαιωθούν θετικά αποτελέσματα για την ψευδοπανώλη των πτηνών σε ένα ή περισσότερα πτηνά ή σε κοτόπουλα-δείκτες, ότι τα εν λόγω πτηνά δεν χρειάζεται να καταστραφούν, εάν τουλάχιστον μετά από 30 ημέρες από το θάνατο ή την κλινική ανάρρωση της τελευταίας περιπτώσεως κρούσματος, έχει διενεργηθεί, σύμφωνα με το παράρτημα Γ σημείο 1 στοιχείο β) (μη λαμβανομένης υπόψη της εκεί εξειδικευόμενης προθεσμίας) δειγματοληψία με αρνητικά αποτελέσματα. Τα πτηνά μπορούν να εγκαταλείψουν την καραντίνα μόνον μετά παρέλευση 60 τουλάχιστον ημερών από την εξαφάνιση των κλινικών συμπτωμάτων της ψευδοπανώλους. Οποιοδήποτε υλικό ή απόρριμμα που έχει πιθανότητα να έχει μολυνθεί πρέπει να καταστρέφεται κατά τρόπο που να εξασφαλίζεται και η καταστροφή των όποιων υπαρχόντων ιών της ψευδοπανώλους, όπως επίσης και όλα τα απορρίμματα που έχουν συσσωρευθεί στη διάρκεια της περιόδου των 60 ημερών. Η Επιτροπή ενημερώνεται σχετικά με τα μέτρα που έχουν ληφθεί σε κάθε περίπτωση.

Άρθρο 5

Εάν, κατά τη διάρκεια της περιόδου απομόνωσης όπως προβλέπεται στο άρθρο 3, υπάρχει η υποψία ή έχει επιβεβαιωθεί ότι ψιττακοειδή έχουν μολυνθεί από Chlamydia psittaci όλα τα πτηνά της αποστολής πρέπει να υποβληθούν σε αγωγή με μέθοδο που έχει εγκριθεί από την αρμόδια αρχή και η περίοδος απομόνωσης πρέπει να παραταθεί τουλάχιστον για 2 μήνες μετά την τελευταία περίπτωση που έχει καταχωρηθεί.

Άρθρο 6

Τα ψιττακοειδή πρέπει να ταυτοποιούνται ατομικά κατά την άφιξή τους στην απομόνωση, σύμφωνα με το κεφάλαιο 2 σημείο Β του παραρτήματος Β. Οι αριθμοί ταυτοποίησης πρέπει να καταχωρίζονται σε μητρώα τα οποία πρέπει να τηρούνται σύμφωνα με το άρθρο 7.

Άρθρο 7

Οι διατάξεις σχετικά με τη διαχείριση του κέντρου ή της εγκατάστασης απομόνωσης συμπεριλαμβανομένων της διάθεσης των αποβλήτων και της τήρησης μητρώου πρέπει να είναι σύμφωνες με τις απαιτήσεις του κεφαλαίου 2 σημείο Α του παραρτήματος Β.

Άρθρο 8

Ο εισαγωγέας φέρει το βάρος όλων των εξόδων καραντίνας (περιόδου απομόνωσης) που συνεπάγεται η εφαρμογή της παρούσας απόφασης.

Άρθρο 9

Τα πτηνά μπορούν να εξέλθουν από την απομόνωση μόνο με γραπτή έγκριση επίσημου κτηνίατρου.

Άρθρο 10

Η παρούσα απόφαση εφαρμόζεται από την 1η Μαΐου 2001.

Άρθρο 11

Η παρούσα απόφαση απευθύνεται στα κράτη μέλη.

Βρυξέλλες, 16 Οκτωβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 268 της 14.9.1992, σ. 54.

(2) ΕΕ L 117 της 24.5.1995, σ. 23.

(3) ΕΕ L 378 της 31.12.1982, σ. 58.

(4) ΕΕ L 167 της 22.6.1992, σ. 2.

(5) ΕΕ L 260 της 5.9.1992, σ. 2.

(6) ΕΕ L 303 της 31.10.1990, σ. 6.

(7) ΕΕ L 340 της 11.12.1991, σ. 17.

ΠΑΡΑΡΤΗΜΑ Α

>PIC FILE= "L_2000278EL.002902.EPS">

>PIC FILE= "L_2000278EL.003001.EPS">

>PIC FILE= "L_2000278EL.003101.EPS">

ΠΑΡΑΡΤΗΜΑ Β

ΕΛΑΧΙΣΤΟΙ ΟΡΟΙ ΓΙΑ ΤΗΝ ΕΓΚΡΙΣΗ ΤΩΝ ΕΓΚΑΤΑΣΤΑΣΕΩΝ ΚΑΙ ΤΩΝ ΚΕΝΤΡΩΝ ΑΠΟΜΟΝΩΣΗΣ ΠΤΗΝΩΝ

ΚΕΦΑΛΑΙΟ 1

Κατασκευή και εξοπλισμός του κέντρου ή της εγκατάστασης απομόνωσης

1. Η εγκατάσταση ή το κέντρο απομόνωσης πρέπει να είναι ξεχωριστό κτίσμα το οποίο ευρίσκεται χωριστά από εκμεταλλεύσεις πουλερικών ή άλλων πτηνών και σε ικανή απόσταση, λαμβανομένων υπόψη των επιδημιολογικών δεδομένων της γρίπης και της ψευδοπανώλους των πτηνών, όσον αφορά την από αέρος μετάδοσή τους. Οι θύρες εισόδου/εξόδου πρέπει να κλειδώνουν και να φέρουν την ένδειξη: "ΑΠΟΜΟΝΩΣΗ, απαγορεύεται η είσοδος μη εντεταλμένων ατόμων".

2. Κάθε μονάδα απομόνωσης του κέντρου πρέπει να διαθέτει χωριστό χώρο.

3. Στην εγκατάσταση απομόνωσης δεν πρέπει να υπάρχει δυνατότητα πρόσβασης άλλων πτηνών, εντόμων και τρωκτικών και να υπάρχει δυνατότητα ερμητικού κλεισίματος για υποκαπνισμό.

4. Η εγκατάσταση ή η κάθε μονάδα απομόνωσης πρέπει να διαθέτει διατάξεις για το πλύσιμο των χεριών.

5. Οι θύρες εισόδου και εξόδου στην εγκατάσταση και σε κάθε μονάδα απομόνωσης πρέπει να είναι θύρες διπλού συστήματος.

6. Πρέπει να τοποθετηθούν υγειονομικά δρύφακτα σε όλες τις εισόδους/εξόδους της εγκατάστασης και των διαφόρων μονάδων.

7. Όλος ο εξοπλισμός πρέπει να είναι έτσι κατασκευασμένος ώστε να μπορεί να καθαρίζεται και να απολυμαίνεται.

8. Η αποθήκη ζωοτροφών πρέπει να είναι αδιαπέραστη από πτηνά και τρωκτικά και να προστατεύεται από τα έντομα.

9. Πρέπει να υπάρχει περιέκτης αχρήστων απορριμμάτων αδιαπέραστος από τα πτηνά και τα τρωκτικά.

10. Πρέπει να υπάρχει ψυγείο ή/και καταψύκτης διατήρησης των σφαγίων της εκμετάλλευσης.

ΚΕΦΑΛΑΙΟ 2

A. Διατάξεις σχετικές με τη διαχείριση

1. Οι εγκαταστάσεις και τα κέντρα απομόνωσης πρέπει:

- να διαθέτουν αποτελεσματικό σύστημα ελέγχου για την εξασφάλιση της κατάλληλης παρακολούθησης των ζώων·

- να βρίσκονται υπό τον έλεγχο και την ευθύνη του επίσημου κτηνίατρου·

- να καθαρίζονται και να απολυμαίνονται σύμφωνα με πρόγραμμα που έχει εγκριθεί από την αρμόδια αρχή και στη συνέχεια να ακολουθεί η ενδεδειγμένη περίοδος ανάπαυσης· τα προϊόντα απολύμανσης που χρησιμοποιούνται πρέπει να έχουν εγκριθεί για το σκοπό αυτό από την αρμόδια αρχή.

2. Πρέπει να τηρείται η αρχή "all in all out" σε κάθε μονάδα απομόνωσης ή εγκατάσταση απομόνωσης.

3. Πρέπει να ληφθούν τα κατάλληλα μέτρα για την πρόληψη διασταυρούμενης μόλυνσης των εισερχόμενων και των εξερχόμενων αποστολών μεταξύ τους.

4. Απαγορεύεται η είσοδος μη εντεταλμένων ατόμων στην εγκατάσταση απομόνωσης.

5. Τα άτομα που εισέρχονται στην εγκατάσταση απομόνωσης πρέπει να φορούν προστατευτικά ενδύματα και υποδήματα.

6. Δεν πρέπει να υπάρχουν επαφές μεταξύ του προσωπικού των διαφόρων μονάδων απομόνωσης οι οποίες μπορεί να προκαλέσουν μετάδοση μόλυνσης μεταξύ μονάδων.

7. Πρέπει να υπάρχει διαθέσιμος ο κατάλληλος εξοπλισμός για το πλύσιμο και την απολύμανση.

8. Οι κλωβοί και τα δικτυωτά κιβώτια που χρησιμοποιήθηκαν για τη μεταφορά πλένονται και απολυμαίνονται στην εγκατάσταση ή στο κέντρο απομόνωσης, εκτός εάν καταστραφούν. Σε περίπτωση επαναχρησιμοποίησης, πρέπει να είναι κατασκευασμένα από υλικά που να επιτρέπουν τον αποτελεσματικό καθαρισμό και απολύμανσή τους. Οι κλωβοί και τα κιβώτια πρέπει να καταστραφούν κατά τρόπο που να αποφεύγεται η διάδοση νοσογόνων παραγόντων.

9. Τα απορρίμματα και άχρηστα αντικείμενα συλλέγονται τακτικά, αποθηκεύονται στο κιβώτιο απορριμμάτων και στη συνέχεια υποβάλλονται σε επεξεργασία κατά τρόπο που να αποφεύγεται η διάδοση νοσογόνων παραγόντων.

10. Τα σφάγια των νεκρών πτηνών πρέπει να εξετάζονται σε επίσημο εργαστήριο που ορίζεται από την αρμόδια αρχή.

11. Οι αναγκαίες αναλύσεις και αγωγές πρέπει να πραγματοποιούνται κατόπιν διαβούλευσης και υπό τον έλεγχο του επίσημου κτηνίατρου.

12. Ο επίσημος κτηνίατρος ενημερώνεται για κάθε νόσο και θάνατο πτηνών ή/και ορνίθων-δεικτών κατά την περίοδο απομόνωσης.

13. Το άτομο που είναι υπεύθυνο για την εγκατάσταση ή το κέντρο πρέπει να κρατά μητρώο με:

α) την ημερομηνία, τον αριθμό και τα είδη των εισερχόμενων και εξερχόμενων πτηνών για κάθε αποστολή·

β) αντίγραφο του υγειονομικού πιστοποιητικού και του εγγράφου συνοριακής διέλευσης που συνοδεύουν τα εισαγόμενα πτηνά·

γ) ατομικούς αριθμούς ταυτοποίησης για τα ψιττακοειδή·

δ) οποιαδήποτε σημαντική παρατήρηση: περιπτώσεις ασθενειών και αριθμός θανάτων σε ημερήσια βάση·

ε) ημερομηνίες και αποτελέσματα δοκιμών· είδος και ημερομηνίες αγωγής·

στ) τα άτομα που εισέρχονται στο κέντρο απομόνωσης.

14. Το μητρώο αυτό πρέπει να κρατείται τουλάχιστον επί ένα έτος.

B. Ταυτοποίηση των ψιττακοειδών

Η ατομική ταυτοποίηση των ψιττακοειδών πρέπει να πραγματοποιείται κατά την άφιξη στην απομόνωση με δακτύλιο (κρίκο) στο πόδι ή μικροψηφίδα.

1. Ο δακτύλιος στο πόδι πρέπει να είναι απαραβίαστος και ο ενδεδειγμένος για το συγκεκριμένο είδος.

2. Ο δακτύλιος στο πόδι ή η μικροψηφίδα πρέπει να φέρει τις εξής τουλάχιστον πληροφορίες:

α) τον κωδικό ISO του κράτους μέλους που πραγματοποιεί την ταυτοποίηση και

β) μοναδικό αριθμό σειράς.

3. Μια κατάλληλη συσκευή ανάγνωσης της μικροψηφίδας, εφόσον η ταυτοποίηση γίνεται με χρήση μικροψηφίδας, πρέπει να βρίσκεται διαθέσιμη στην εγκατάσταση ή το κέντρο απομόνωσης.

4. Πρέπει να καταγράφονται οι λεπτομέρειες του τύπου της μικροψηφίδας και της συσκευής ανάγνωσης που χρησιμοποιήθηκαν.

ΠΑΡΑΡΤΗΜΑ Γ

ΔΙΑΔΙΚΑΣΙΕΣ ΕΞΕΤΑΣΗΣ, ΔΕΙΓΜΑΤΟΛΗΨΙΑΣ ΚΑΙ ΔΟΚΙΜΑΣΙΩΝ ΓΙΑ ΨΕΥΔΟΠΑΝΩΛΗ ΚΑΙ ΓΡΙΠΗ ΤΩΝ ΠΤΗΝΩΝ

1. Στη διάρκεια της περιόδου απομόνωσης τα κοτόπουλα-δείκτες ή, εφόσον δεν χρησιμοποιούνται κοτόπουλα-δείκτες, τα εισαγόμενα πτηνά, πρέπει να υποβάλλονται στις ακόλουθες διαδικασίες:

A. Όταν χρησιμοποιούνται κοτόπουλα-δείκτες:

i) Πρέπει να λαμβάνονται δείγματα αίματος για ορολογική εξέταση από όλα τα κοτόπουλα-δείκτες το ενωρίτερο 21 ημέρες από την έναρξη της περιόδου απομόνωσης (καραντίνας) των εισαχθέντων πτηνών και τουλάχιστον 3 ημέρες πριν το τέλος της περιόδου απομόνωσης.

ii) Εάν από τα κοτόπουλα-δείκτες προκύψουν θετικά ή μη καταληκτικά ορολογικά αποτελέσματα, τα εισαχθέντα πτηνά πρέπει να υποβάλλονται σε ιολογική εξέταση. Από όλα τα πτηνά πρέπει να λαμβάνονται επιχρίσματα απεκκρίσεων (ή κοπράνων) εάν η αποστολή είναι μικρότερη των 60 πτηνών, ή από 60 πτηνά εφόσον η αποστολή είναι μεγαλύτερη.

B. Όταν χρησιμοποιούνται κοτόπουλα-δείκτες:

Τα εισαγόμενα πτηνά πρέπει να υποβάλλονται σε ιολογική εξέταση (η ορολογική δοκιμασία δεν είναι ενδεδειγμένη). Από όλα τα πτηνά πρέπει να λαμβάνονται επιχρίσματα απεκκρίσεων (ή κοπράνων) εάν η αποστολή είναι μικρότερη των 60 πτηνών, ή από 60 πτηνά εφόσον η αποστολή είναι μεγαλύτερη στη διάρκεια των πρώτων 7 έως 15 ημερών της περιόδου απομόνωσης.

2. Επιπλέον της προβλεπόμενης υπό 1 Α και 1 Β δοκιμασίας, πρέπει να λαμβάνονται, προς ιολογική εξέταση, τα ακόλουθα δείγματα:

i) Επιχρίσματα απεκκρίσεων (ή κοπράνων) και επιχρίσματα τραχείας (εφόσον είναι δυνατόν) από κλινικώς ασθενή πτηνά ή από ασθενή κοτόπουλα-δείκτες.

ii) Από περιεχόμενο εντέρων, εγκεφάλων, τραχείας, πνευμόνων, ήπατος, σπλήνας, νεφρών και άλλων καταφανώς προσβεβλημένων οργάνων, το συντομότερο δυνατόν μετά το θάνατο τους, είτε

- νεκρών κοτόπουλων-δεικτών και όλων των πτηνών που ήταν νεκρά κατά την άφιξη και αυτών που πέθαναν στη διάρκεια της περιόδου απομόνωσης,

είτε

- σε περίπτωση υψηλής θνησιμότητας στα μικρά πτηνά μεγάλων αποστολών από ποσοστό τουλάχιστον 10 % των νεκρών πτηνών.

3. Όλες οι ιολογικές και ορολογικές δοκιμασίες επί των δειγμάτων που έχουν ληφθεί στη διάρκεια της περιόδου απομόνωσης πρέπει να διενεργούνται σε επίσημα εργαστήρια που ορίζονται από την αρμόδια αρχή, με χρήση των διαγνωστικών διαδικασιών που προβλέπονται στο παράρτημα ΙΙΙ της οδηγίας 92/66/ΕΟΚ του Συμβουλίου και στο παράρτημα ΙΙΙ της οδηγίας 92/40/ΕΟΚ του Συμβουλίου. Για την ιολογική εξέταση επιτρέπεται η συγκέντρωση σε μία ομάδα των δειγμάτων μέχρι 5 το πολύ μεμονωμένων πτηνών. Οι απεκκρίσεις (κόπρανα) πρέπει να συγκεντρώνονται χωριστά από άλλα όργανα και δείγματα ιστών.

4. Όλα τα απομονωμένα στελέχη ιών πρέπει να υποβάλλονται στο εθνικό εργαστήριο αναφοράς.

ΠΑΡΑΡΤΗΜΑ Δ

ΚΑΤΑΛΟΓΟΣ ΤΡΙΤΩΝ ΧΩΡΩΝ ΠΟΥ ΜΠΟΡΟΥΝ ΝΑ ΧΡΗΣΙΜΟΠΟΙΟΥΝ ΤΟ ΚΤΗΝΙΑΤΡΙΚΟ ΥΓΕΙΟΝΟΜΙΚΟ ΠΙΣΤΟΠΟΙΗΤΙΚΟ ΤΟΥ ΠΑΡΑΡΤΗΜΑΤΟΣ Α

Χώρες οι οποίες αναφέρονται στο δελτίο του ΟΙΕ (Διεθνές Γραφείο Επιζωοτιών) ως μέλη του ΟΙΕ.